Пашэр къахощхьэхукI
Къэбэрдей-Балъкъэрым и щIымахуэ чемпионатым и ебгъуанэ джэгугъуэр зэхэтащ. Зи чэзу текIуэныгъэр зыIэригъэхьэри абы и закъуэу бжьыпэр щиубыдащ Налшык и «Мурбек»-м.
Иджыри къэс зи хьэрхуэрэгъу псори хэзыгъэщIа Налшык и «Звезда»-мрэ «Мурбек»-мрэ хэт япэу «лъэпэрэпэнуми» куэдым яфIэхьэлэмэтт. Абыхэм я зи чэзу хьэрхуэрэгъухэр узыпэмылъэщынухэм хабжэртэкъым икIи тIуми я ехъулIэныгъэхэм къыпащэну ущыгугъ хъунут. АрщхьэкIэ… ЯпэщIыкIэ «Мурбек»-м къаруушхуэ тригъэкIуэдэн хуей хъуащ «Спартак-Налшык 1999»-р хигъэщIэн папщIэ икIи икIэм-икIэжым ар хузэфIэкIащ. Абы щыгъуэми республикэм и нэгъабэрей чемпион «Звезда»-р Къэрэгъэш и «Велес»-м пэлъэщакъым икIи очкоитI зэрыфIэкIуэдам и зэранкIэ бжьыпэр IэщIэкIащ. Апхуэдэу щыт пэтми, зэхьэзэхуэр зы къекIуэкIыкIэ фIэкIа зэрымыхъум къыхэкIыу, чемпионыгъэм щIэбэнынур «Мурбек»-мрэ «Звезда»-мрэу къыщIэкIынущ. Псалъэм къыдэкIуэу къыхэдгъэщынщи, ахэращ Къэбэрдей-Балъкъэрым и щIымахуэ зэхьэзэхуэхэм сыт щыгъуи щытекIуар. Иджыри абы текIыну фэ ятеткъым.
Пашэхэм якIэлъеIэ «Союз»-мрэ «Къэхъунымри» очко тIурытI яфIэкIуэдащ. Налшыкдэсхэр Бахъсэн и «Юг-Полимер»-м, къэхъундэсхэр Прохладнэ и «ГорИС-179 Кавказкабель»-м ефIэкIыфакъым.
Мыгъэрей зэхьэзэхуэм япэ текIуэныгъэр къыщихьащ «ЛогоВАЗ»-м. «Спортфак КъБКъУ»-р хагъащIэри бабугентдэсхэм иужь дыдэ увыпIэр икIэм-икIэжым ябгынащ. Иджы абы къыщыхутащ Нал-шык и «Спарта»-р иужьу къызытекIуа «Кэнжэр».
Гъуащхьауэхэм я зэпеуэм зэхъуэкIыныгъэ щыIэкъым. «Мурбек»-м и пашэ Къалмыкъ Амур абы бжьыпэр зэрыщиIыгъщ. Абы къыкIэлъокIуэ Бэрокъуэ Аслъэнрэ («ГорИс-179 Кавказкабель») ШащIэ Беслъэнрэ («Къэхъун»).
АдэкIэ фыщыдгъэгъуэзэнщ Къэбэрдей-Балъкъэрым футболымкIэ и щIымахуэ чемпионатым иужьу щызэхэта джэгугъуэм кърикIуа бжыгъэхэм: «Шагъдий» (Зеикъуэ) — «Школа №31» (Налшык) — 0:1,«Автозапчасть» (Бахъсэн) — «Спартак-Школа №31-Д» (Налшык) — 1:2, «Спортфак КъБКъУ» (Налшык) — «ЛогоВАЗ» (Бабугент) — 0:1,«ГорИс-179Кавказкабель» (Прохладнэ) — «Къэхъун» (Къэхъун) — 2:2, «Союз» (Налшык) — «Юг-Полимер» (Бахъсэн) — 2:2,«Спартак-Налшык 1999» (Налшык) — «Мурбек» (Налшык) — 3:4, «Кэнжэ» (Кэнжэ) — «Спарта» (Налшык) — 1:2, «Велес» (Къэрэгъэш) — «Звезда» (Налшык) —1:1.
Хьэтау Ислъам.
